ຈີນ ອອກ ກ.ມ. ບັງຄັບ​ໃຫ້ ລູກ​ເຕົ້າຜູ້​​ໃຫຍ່ ຊ່ອຍ​ເຫຼືອພໍ່ແມ່ ທີ່ສູງອາຍຸ (ວີດີໂອ)
​ຊາວ​ຈີນ​ແບບ​ດັ້ງ​ເດີມ​ນັ້ນ​ ​ຈະຢູ່​ດ້ວຍ​ກັນ 3 ລຸ່ນຄົນ ​ໃນ​ຫຼັງຄາ​ດຽວ​ກັນ ​ແຕ່​ວ່າສະພາວະ​ເສດຖະກິດ ​ກົດ​ດັນ​ໃຫ້ຜູ້ຄົນດໍາເນີນໄປ ຄົນ​ລະ​ທິດ​ລະ​ທາງ​.
ຈີນໄດ້ອອກກົດໝາຍໃໝ່ ທີ່ບັງຄັບໃຫ້ພວກລູກເຕົ້າຜູ້ໃຫຍ່ ໃຫ້ຄວາມເອົາໃຈໃສ່ ອູ້ມຊູຊ່ອຍເຫຼືອ ພໍ່ແມ່ທີ່ຊະລາພາບຂອງ ພວກເຂົາເຈົ້າ ທັງໃນດ້ານຈິດໃຈແລະການເງິນ ບໍ່ດັ່ງນັ້ນ ກໍຈະຖືກປັບໄໝ ຫຼືຖືກໂທດຢ່າງອື່ນ ກົດໝາຍດັ່ງກ່າວໄດ້ມີ ຜົນບັງຄັບໃຊ້ໃນຕົ້ນເດືອນນີ້ ຊຶ່ງເພີ່ມພາລະໃໝ່ໃຫ້ແກ່ພວກ ລູກໆໃນຍຸກລູກຄົນດຽວ ທີ່ອາໄສຢູ່ໃນຕົວເມືອງ ໃນການທີ່ ຈະຕ້ອງປະຕິບັດຕາມ ມາດຕະຖານແບບດັ້ງເດີມຕາມຮີດຄອງປະເພນີ ທີ່ຈະຕ້ອງຮັບຜິດຊອບ ດູແລເບິ່ງແຍງພໍ່ແມ່ນັ້ນ ຄອບຄົວຊາວຈີນແບບດັ້ງເດີມນັ້ນ ແມ່ນຈະຢູ່ດ້ວຍກັນ 3 ລຸ່ນ ຄົນ ໃນຫຼັງຄາດຽວກັນ ແຕ່ວ່າສະພາວະເສດຖະກິດແລະຄວາມ ກົດດັນທາງດ້ານວຽກງານ ໄດ້ພາໃຫ້ສະມາຊິກຄອບຄົວຕ້ອງ ແຍກຍ້າຍກັນໄປ ຄົນລະ ທິດລະທາງ ຄວາມຈໍາເປັນທີ່ຈະຕ້ອງຊອກຫາວຽກເຮັດງານທໍາ ຄວາມປາດຖະໜາຢາກດໍາເນີນອາຊີບທີ່ຕົນມັກ ແລະຄວາມຕ້ອງການຢາກມີອິດສະລະທາງການເງິນນັ້ນ ໄດ້ພາໃຫ້ພວກຄົນໜຸ່ມໜີອອກຈາກບ້ານເຮືອນໄປ ໂດຍປະໃຫ້ພໍ່ແມ່ທີ່ເຖົ້າແກ່ຕ້ອງຢູ່ຕາມລໍາພັງ